b'\n_START_ARTICLE_\nPiintil\xc3\xa4\n_START_PARAGRAPH_\nPiintil\xc3\xa4 on halikkolainen kyl\xc3\xa4, joka on muodostunut suuresta Piintil\xc3\xa4n maatilasta l\xc3\xa4hell\xc3\xa4 Hajalaa Saarim\xc3\xa4en ja Kankareen v\xc3\xa4liss\xc3\xa4. Valtaosa kyl\xc3\xa4st\xc3\xa4 on mets\xc3\xa4isi\xc3\xa4 kalliom\xc3\xa4ki\xc3\xa4, mutta sen etel\xc3\xa4osassa on kumpuilevaa peltomaisemaa, jota halkovat Purilanjoki ja Kuninkaantie. Iso osa kyl\xc3\xa4n asutuksesta on siirtov\xc3\xa4en rintamamiestaloja._NEWLINE_Piintil\xc3\xa4n alueelta on tehty kivikautisia l\xc3\xb6yt\xc3\xb6j\xc3\xa4 ja kyl\xc3\xa4ss\xc3\xa4 on rautakauden aikainen linnavuori. Itse kyl\xc3\xa4 on kuitenkin perustettu vasta 1300-luvun j\xc3\xa4lkeen, sill\xc3\xa4 se on kuulunut ruotsalaisen vero-oikeuden piiriin. Piintil\xc3\xa4 on todenn\xc3\xa4k\xc3\xb6isesti erotettu Kyd\xc3\xb6st\xc3\xa4. Kyl\xc3\xa4n muodosti alusta alkaen pelkk\xc3\xa4 Piintil\xc3\xa4n tila, jota kansa kutsui kartanoksi kokonsa vuoksi. Tilan varakkuudesta kertoo se, ett\xc3\xa4 se oli Ruotsin armeijan ratsurykmentin ratsutilana 1700-luvulla. Ensimm\xc3\xa4inen tila lohkottiin Piintil\xc3\xa4st\xc3\xa4 vasta 1948.'